Eugen Nicolicea (PSD) vrea ca deputații indisciplinați să fie suspendați din Parlament o lună

Deputatul PSD Eugen Nicolicea a depus miercuri o propunere de modificare a Regulamentului prin care deputații cu abateri disciplinare ar putea fi suspendați de la activitățile parlamentare între două și treizeci de zile lucrătoare.

Propunerea lui Nicolicea vine pe fondul nemulțumirilor tot mai mare ale PSD față de USR, care a reușit deseori să întrerupă ședințele Parlamentului în care coaliția dezbătea și vota propuneri cu impact negativ asupra justiției.

Proiectul adaugă două noi abateri disciplinare parlamentare:

Perturbarea activității parlamentare prin nerespectarea normelor de conduită, de curtoazie și de disciplină parlamentară

Blocarea activității parlamentare.

De asemenea, Nicolicea vrea să adauge în regulament o nouă sancțiune pentru abaterile de la regulament:

Fără a aduce atingere dreptului de vot în ședința de plen și sub rezerva respectării stricte a regulilor de conduită, suspendarea temporară a participării deputatului la o parte sau la toate activitățile Parlamentului pentru o perioadă cuprinsă între două și treizeci de zile lucrătoare.

Suspendarea unui deputat ar urma să fie decisă în plen, prin votul deputaților.

Propunerea lui Eugen Nicolicea urmează să fie dezbătută și supusă la vot.

Citește aici propunerea integrală a lui Eugen Nicolicea.